**Scott Darling** (s. 22. joulukuuta 1988 Newport News, Virginia, USA) on yhdysvaltalainen jääkiekkomaalivahti. Hän on pelannut Chicago Blackhawksissa ja Carolina Hurricanesissa. Tällä hetkellä hänellä ei ole voimassa olevaa pelaajasopimusta.

Ura
---

Darling pelasi juniorina NAHL-, EJHL- ja USHL-sarjoissa. Phoenix Coyotes varasi hänet vuoden 2007 varaustilaisuudessa. Darling siirtyi kaudeksi 2008–2009 pelaamaan Mainen yliopistoon. Yliopistossa Darling ajautui kuitenkin päihteiden käyttöön, eikä harjoittelemisesta tullut juuri mitään. Toisen yliopistokauden jälkeen Darling joutui lähtemään yliopistosta. Hän liittyi syksyllä 2010 ECHL-liigan Las Vegas Wranglersin harjoitusleirille, josta hänet potkittiin pois liiallisen juomisen takia.

Darling löysi pelipaikan puoliammattilaisessa SPHL-liigassa. Ensimmäisen SPHL-kauden jälkeen Darling meni katkaisuhoitoon, josta palasi huonokuntoisena mutta motivoituneena. Darling pelasi SPHL-, ECHL- ja CHL-liigoissa ennen kuin saavutti AHL-liigan kaudella 2012–2013. Kaudella 2013–2014 Darlingista tuli Milwaukee Admiralsin ykkösmaalivahti.

1. heinäkuuta 2014 Chicago Blackhawks ilmoitti Darlingin liittymisestä joukkueeseen vuoden mittaisella sopimuksella. Hän teki NHL-debyyttinsä 26. lokakuuta 2014, kun torjui Ottawa Senatorsia vastaan 32 laukausta Blackhawksin voittaessa ottelun 2–1. Darlingista tuli ensimmäinen SPHL:ssä pelannut pelaaja, joka oli mukana NHL-ottelussa. Marraskuussa Darling siirrettiin Chicagon farmijoukkueeseen Rockford IceHogsiin, sillä Corey Crawford oli toipunut ylävartalovammasta. Darling nostettiin takaisin NHL-kokoonpanoon kaksi viikkoa myöhemmin. Helmikuussa 2015 Darling solmi Blakchawksin kanssa kahden vuoden mittaisen jatkosopimuksen.

Darlingin pelaajasopimus päättyi kauteen 2016–2017. Blackhawks myi hänet kauden päätyttyä Carolina Hurricanesiin, joka teki Darlingin kanssa nelivuotisen sopimuksen.

Kausi 2018–2019 oli Darlingille epäonnistunut. Huonojen tulosten takia Carolina siirsi hänet farmijoukkueeseen Charlotte Checkersiin. Helmikuussa 2019 Darling ilmoitti pitävänsä taukoa pelaamisesta henkilökohtaisista syistä. Carolina kauppasi kauden jälkeen Darlingin pelaajaoikeudet Florida Panthersiin, joka osti hänen sopimuksensa ulos.

Lähteet
-------

1. 1 2  Juha Oinonen: Scott Darling nousi pohjalta huipulle ja ihmettelee, miten hitossa kaikki oikein tapahtui jatkoaika.com. Viitattu 11.2.2019.
2. ↑  Blackhawks agree to terms with three Chicago Blackhawks. Viitattu 11.2.2019. (englanniksi)
3. ↑  Former SPHL goaltender Scott Darling wins NHL debut SPHL. Viitattu 11.2.2019. (englanniksi)
4. ↑  Blackhawks recall Darling, assign Raanta Chicago Blackhawks. Viitattu 11.2.2019. (englanniksi)
5. ↑  Raannan kilpakumppanille jatkosopimus *Jatkoaika*.  24.2.2015. Viitattu 24.2.2015.
6. ↑  Hurricanes hankki Darlingin Blackhawksista jatkoaika.com. Viitattu 11.2.2019.
7. ↑  Rakkautta Carolinassa - Darling sopimukseen jatkoaika.com. Viitattu 11.2.2019.
8. ↑  Epäonnistunut Hurricanes-maalivahti jää henkilökohtaisista syistä virkavapaalle jatkoaika.com. Viitattu 11.2.2019.
9. ↑  Trade: Hurricanes acquire Reimer, Darling headed to Florida to be bought out NBC Sports. Viitattu 1.7.2019. (englanniksi)